钦定古今图书集成/明伦汇编/氏族典/第147卷 > 孙儒
## 钦定古今图书集成/明伦汇编/氏族典/第147卷 > 孙儒

按《唐书孙儒传》：“儒，河南，河南人。以趫卞横里中，隶忠
武军为裨校，与刘建锋善。黄巢乱，以兵属秦宗权，为
都将。会杨行密得扬州，宗权使弟宗衡争淮南，以儒
为副，建锋为前锋。未几，汴兵攻蔡，宗权召之，儒称疾
不往，宗衡督之，即斩宗衡，并其众，与建锋等盟。有骑
七千，因略定傍州。不淹旬，兵数万，号土团白条军，破”
扬州，自为淮南节度使，纳款于汴，送宗衡、秦彦、毕师
铎首。朱全忠以闻，昭宗授儒检校司空，全忠署为招
讨副使。龙纪初，悉兵攻宣州，行密取淮南。儒还，行密
走，始得润、常、苏三州，兵益彊。儒谋定江南，乃北争天
下，畏全忠𢭏虚，乃遣人卑辞厚贿全忠荐于朝，诏授
淮南节度使。大顺元年，行密取润、常，儒怒，分军度江。
明年，儒营广德，乘胜至东溪，淮人大恐。其年秋，焚扬
州，引而西，传檄远近，号五十万，旌旗相属数百里。行
密使陶雅扼其归路。景福元年，行密分兵攻广德，壁
而绝饟道，军适大疫，儒病痁，行密背城决战，儒军大
败。儒病甚，股弁不能兴。田𫖳执儒献行密，刑于市，传
首阙下。及马殷据湖《南表》“赠司徒、乐安郡王。”